Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од Т. С. од Скопје, поднесена против Општина Карпош, по предметот Барање за пристап до информации од јавен карактер, на 30.05.2024 година го донесе следното

 **Р Е Ш Е Н И Е**

1. Жалбата изјавена од Т. С. од Скопје, поднесена против Општина Карпош, заведена во Агенцијата под бр. 08-122 на 17.05.2024 година, по предметот Барање за пристап до информации од јавен карактер **СЕ УВАЖУВА**.

2. **СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Т. С. од Скопје, како што е наведено во Жалбата, на 19.03.2024 година преку електронска пошта поднела Барање за пристап до информации од јавен карактердо Општина Карпош,со кое побарала да и се достави електронски запис од следната информација:

„1. Достава на издадени одобренија за градење со број, датум, намена, инвеститор, адреса на објектот за кое е издадено одобрението, КП, групирани по следниве ДУПа:

- за ДУП З 06 од 20.6.2018 до денес,

- за ДУП З 04 од 9.7.2018 до денес,

- за ДУП С3 19 од 9.7.2018 до денес,

 - за ДУП З 05 од 5.12.2018 до денес,

- за ДУП З 09 од 9.9.2021 до денес,

 - за ДУП за блок ССЗ 01.10, Градска четврт ССЗ 01 од 2.2.2022 до денес,

- за Урбанистички план вон населено место Ски центар Водно–Блок 3 од 9.2.2022 до денес.

2. Достава на мислењето од Министерството за транспорт и врски и друг документ врз основа на кое општина Карпош издава/ла одобренија за градење каде има укинати ДУПови“.

Имателот на информации на ова Барање не одговорил во законски предвидениот рок, поради што Барателот наинформацијата, во законски предвидениот рок, поднел Жалба заведена во Агенцијата под бр. 08- 122 на 22.04.2024 година.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и со Решение бр.08-122 од 03.05.2024 година Жалбата **ЈА УВАЖИ и му наложи** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер и да достави известување до Агенцијата за постапеното.

Имателот на информации на 05.10.2024 година до Агенцијата по електронски пат достави Одговор на жалба бр.2610/4 од 10.05.2024 година од Секторот за урбанизам, во кој е наведено: „Ве известуваме дека согласно Одлуката за усвојување на листа на информации од јавен карактер на Општина Карпош ...бараниот материјал не претставува информација од јавен карактер. Заинтересираната странка која ќе го докаже својот правен интерес може да направи увид во Секторот за Урбанизам, согласно член 42 од Законот за општата управна постапка...“

Незадоволен од наведениот допис, Барателот на информации по електронски пат на 17.05.2024 година до Агенцијата повторно достави Жалба, заведен во Агенцијата е под бр.08-122. Во прилог на Жалбата го достави горенаведениот Одговор.

Агенција со допис, преку е-маил заведен под бр.08-122 од 17.05.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информациина 28.05.2024 година до Агенцијата достави допис „Достава на списи по жалба“ бр.12-2610/9 од 23.05.2024 година, заведено во Агенцијата под бр.08-122. Во прилог на истиот допис ги достави сите списи во врска со предметот, меѓу другите и Одговорот бр. бр.2610/4 од 10.05.2024 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата **ја уважии го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации не го спровел Решението на Агенцијата бр.08-122 од 03.05.2024 година.

Имено, Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 став 1 од Законот за слободен пристап до информации до јавен карактер кој гласи “Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Имателот на информации наместо да постапи согласно горенаведениот член од Законот, му одговорил на Барателот со „Одговор“ од Секторот за урбанизам, со образложение дека „заинтересираната странка која ќе го докаже својот правен интерес може да направи увид во Секторот за Урбанизам“, Агенцијата му укажува на Имателот на информации од јавен карактер дека согласно член 3 став 1 алинеја 3 од Законот за слободен пристап до информации од јавен карактер „барател на информации“ е секое правно и физичко лице без дискриминација по која било основа, на начин и под услови утврдени со овој и друг закон.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 8 и 22 од истиот Закон, е должен да ја информира јавноста со објавување на податоци од негова надлежност кои ги извршува, односно му се утврдени со закон и други информации кои произлегуваат од надлежноста и работата на имател на информацијата.

Согласно член 9 од Законот за слободен пристап доинформации од јавен карактер „Имателите на информации се должни редовно да водат и да ја ажурираат Листата на информации со кои тие располагаат и да ги објавуваат на начин достапен за јавноста (интернет страница, огласна табла и друго)“, што значи дека Листата на информации на Имателот не е дефинитивна и дека истата постојано треба да се дополнува и менува. Листата на информации, всушност, на Имателот на информации му помага да има преглед при постапувања по барања за пристап до информации од јавен карактер, кои треба проактивно да ги објавува на својата веб страница.

Во конкретниот случај, Имателот на информации е должен да постапи согласно укажувањата на Агенцијата и да донесе правилно и врз Закон засновано Решение со кое ќе го уважи Барањето и на Барателот ќе му **одговори на начин и во форма** наведени во Барањето, со претходно прекривање на евентуални лични податоци во бараните документи.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**